Cent vuitanta-un alts comandaments de l’exèrcit espanyol a la reserva han signat un manifest en què demanen respecte pel dictador Francisco Franco. Són tots coronels, tinents coronels, almiralls, capitans… El document, que publica Ok Diario, detallant els noms i cognoms de tots els signants, porta per títol ‘Declaració de respecte i desgreuge al general Francisco Franco Bahamonda, soldat d’Espanya’, i apareix en el moment en què el govern espanyol de Pedro Sánchez està decidit a exhumar les restes del dictador i treure-les del Valle de los Caídos.

Entre els signants, hi ha una quinzena de generals: José Sierra Rabuenca, Luis Gomez-Hortigüela Amillo, Carlos Blond Álvarez del Manzano, Javier Bohorquez López- Lóriga, José Miguel Aldea Marín, Jesús Alfredo Ruiz Fernandez, Francisco Martínez Esparza Valiente, José Fernando Abos Coto, José María Sanchez de Toca y Catalá, Enrique Cano de las Heras, Salvador Fontela Ballesta, Agustín Muñoz-Grandes Galilea, Juan Chicharro Ortega, Luis Casteleiro Villalba, Blas Piñar Lopez y Alberto Asarta Cuevas.

Diuen en el manifest que ho fan perquè ‘l’homenatge als herois que la van forjar i a tots els que van donar la vida per Espanya és un deute de gratitud i un motiu d’estímul per a la continuació de l’obra’ de Franco. A més, ataquen les esquerres, a qui acusen d’haver menyspreat el dictador. ‘Després dels permanents atacs a la persona del general Franco des de la seva mort, esborrant sense pressa però sense pausa tot vestigi de la seva tasca per Espanya en els moments històrics que li va tocar viure, l’esquerra política i tots els seus mitjans afins han desfermat una campanya sense mesura i difícilment comprensible, excepte per la seva obstinació visceral de revenja per a esborrar mig segle de la nostra història, mitjançant l’intent final de fer desaparèixer definitivament al principal artífex que aquesta història no desaparegués.’

Afegeixen en el manifest que es fa servir la figura de Franco ‘per amagar la realitat de l’actual enfonsament territorial de la nació i la manifesta desigualtat entre els espanyols’.

Vegeu la llista d’adherits que ha publicat Ok Diario: